Ritme | doldaisy
December 29, 2018 ~ doldaisy
Hoe maak jy as jy kort voor Kersfees (or for that matter op enige ander tyd!) bittere nuus kry?
Hoe maak jy as niemand anders as jyself jou deur die skok en die ongemak van sulke nuus kan kry nie?
In 2018 het ek opnuut bewus geraak van die mens se veerkragtigheid en sy vermoë om terug te bons.
Sien, die groot ding is die ding van forseer. Dis n tema wat deurlopend by my aangedoen het deur die loop van die pas afgelope jaar. As daar nou een ding is wat ek weet so op die stertend van hierdie jaar, is dit dat mens nie moet forseer nie.
Einstein het gesê: Peace cannot be kept by force. It can only be achieved by understanding. Dis eintlik so logies! Hoe wil jy nou in vrede met jouself, jou buurman, jou naaste, jou wederhelf of jou skoonma leef as daar nie begrip is nie. Dis as jy vreedsaamheid probeer forseer dat jy Prozac in die kalkoen stop met die hoop dat almal om die krismistafel sal chill!
In die heilige geskrifte lees mens dikwels mooi poëtiese beskrywings raak. In Mattheus in die Message word verwys na die 'unforced rhythm of grace'.
Ongeforseerde ritme. In 2018 beleef ek dit opnuut. Die lewe het n spontane ritme wat, wanneer jy daarby inval, jy n dieper vrede, berusting en aanvaarding ervaar. Daarmee saam ervaar mens innerlike beheer. Ten spyte van wat om jou woed.
My vertrekpunt om in 2018 met n lyf vol slegte nuus in pas te kom met hierdie ritme was om te weet en te aanvaar dat dit wat is, is wat dit is. It is what it is, darling! Realisties, eerlik en tromp-op. Watookal dit is, dit is wat dit is. As jy in pas is met n groter ritme, weet jy wanneer om te veg en wanneer om eerder te journey. Jy leer fyner kyk, ervaar en onderskei. Jy leer nader kyk en luister. Jy leer om te berus sonder om in te gee of oor te gee. Jy weet wat jy weet en jy loop jou pad. In pas met die groter ritme.
Daarom groet ek 2018 en ek stap uit hom uit met my kop omhoog. Hy het my uitgedaag en ek het my staan gestaan. Op die ritme van sy gang het ek beweeg. Soos soveel ander dapper mans en vrouens wat ek hierdie jaar sien staan en saamstap het. Vir hulle buig ek eerbiedig. They are admirable!